b'\n_START_ARTICLE_\nRepublikken Kinas historie\n_START_SECTION_\nXinhairevolusjonen\n_START_PARAGRAPH_\nXinhairevolusjonen var oppr\xc3\xb8ret som styrtet Qing-dynastiet i Kina. Navnet Xinhai kommer av \xc3\xa5ret 1911, da revolusjonen startet. Oppr\xc3\xb8ret varte mellom 10. oktober 1911 og 12. februar 1912, da Republikken Kina ble opprettet. Revolusjonen startet med Wuchangoppr\xc3\xb8ret. Oppr\xc3\xb8ret spredte seg f\xc3\xb8rst gjennom s\xc3\xb8rkinesiske provinser. Xuantong-keiseren (Puyi) abdiserte etter lange forhandlinger mellom rivaliserende keiserlige og republikanske regimer i Beijing og Nanjing.\n_START_SECTION_\nRepublikken Kina\n_START_PARAGRAPH_\nDen f\xc3\xb8rste regjeringen ble dannet i Nanjing den 12. mars 1912 med Sun Yatsen som president. Men han overlot etter hvert presidentvervet til Yuan Shikai, som imidlertid erkl\xc3\xa6rte seg som keiser i 1915. Han gav riktignok opp keisernavnet fordi han fryktet oppr\xc3\xb8r, og han d\xc3\xb8de i 1916. Han etterlot en republikansk regjering i oppl\xc3\xb8sning, og n\xc3\xa5 begynte perioden kjent som krigsherrenes tid (1916\xe2\x80\x931928), da Kina ble styrt av rivaliserende milit\xc3\xa6re ledere, s\xc3\xa5kalte krigsherrer. Jiang Chaozong var fungerende statsminister i 1917._NEWLINE_I 1919 startet 4. mai-bevegelsen, som var imot utlendinger og for kinesisk nasjonalisme. De s\xc3\xa5dde fr\xc3\xb8ene til h\xc3\xb8yre- og venstrefl\xc3\xb8yer som skulle sette sitt preg p\xc3\xa5 kinesisk politikk for en lang tid fremover._NEWLINE_Sun Yatsen etablerte i 1920-\xc3\xa5ra en revolusjon\xc3\xa6r base i det s\xc3\xb8rlige Kina. Med hjelp av Sovjetunionen gikk han i allianse med det kinesiske kommunistparti (KKP). I 1925 overtok Chiang Kai-shek etter Sun, som hadde d\xc3\xb8dt av kreft. Han ble leder av Kuomintang (KMT), det kinesiske nasjonalistparti. Chiang klarte \xc3\xa5 f\xc3\xa5 kontroll over det meste av det s\xc3\xb8rlige og sentrale Kina. Han pr\xc3\xb8vde \xc3\xa5 f\xc3\xa5 krigsherrene til \xc3\xa5 formelt underkaste seg hans lederskap._NEWLINE_I 1927 gikk Chiang ut mot kommunistpartiet, og presset dem ut av basene sine i det s\xc3\xb8rlige og sentrale Kina. Han \xc3\xb8dela den s\xc3\xa5kalte kinesiske sovjetrepublikk i fjellene i Jiangxi-provinsen, og kommunistene flyktet \xc3\xb8stover p\xc3\xa5 \xc2\xabden lange marsjen\xc2\xbb. Etter ett \xc3\xa5r kom kommunistene til den nordlige delen av Shaanxi-provinsen, og etablerte seg ved byen Yan\xe2\x80\x99an under sin nye leder, Mao Zedong. Striden mellom nasjonalistene og kommunistene fortsatte fram til den andre verdenskrigen, hvor de sloss sammen mot japanerne fra 1937 til 1945._NEWLINE_Deretter fortsatte borgerkrigen. I 1949 m\xc3\xa5tte Chiang og nasjonalistene flykte til Taiwan, men lovet \xc3\xa5 erobre Fastlands-Kina s\xc3\xa5 snart som det lot seg gj\xc3\xb8res.\n_START_SECTION_\nAndre verdenskrig i Kina (1937-1945)\n_START_PARAGRAPH_\nJapanernes krigf\xc3\xb8ring var enda verre enn Tysklands, de trodde selv at de var totalt overlegne kineserne, og at de hadde en guddommelig rett til \xc3\xa5 herske over dem. 20-25 millioner kinesere ble drept under krigen, de aller fleste sivile. Bare i Nanjing ble flere hundre tusen kinesere drept p\xc3\xa5 seks uker (Nanjingmassakren). I motsetning til dette d\xc3\xb8de bare \xc2\xbd million japanere i Kina._NEWLINE_I 1945 kapitulerte Japan. Noen mener at nasjonalistenes tap under krigen var st\xc3\xb8rre enn kommunistenes (som for det meste holdt seg til geriljakrig), og at det hadde videre innvirkning p\xc3\xa5 at kommunistene vant borgerkrigen.\n_START_SECTION_\nDen kinesiske borgerkrigen (1927-1937 og 1945-1949)\n_START_PARAGRAPH_\nDen kinesiske borgerkrigen varte mellom 1927 og 1949/1950, og var en krig mellom Kuomintang (nasjonalistene) under Chiang Kai-shek og det kinesiske kommunistparti under Mao Zedong. I 1949 hadde nasjonalistene mistet kontrollen over Fastlands-Kina, og var n\xc3\xb8dt til \xc3\xa5 trekke seg tilbake til \xc3\xb8ya Taiwan og noen f\xc3\xa5 andre \xc3\xb8yer. Krigen var offisielt erkl\xc3\xa6rt over i 1991 av Republikken Kina (men dette har ikke blitt godkjent av Folkerepublikken). En av grunnene til at kommunistene vant krigen, var at de fleste b\xc3\xb8ndene st\xc3\xb8ttet dem. Nasjonalistene p\xc3\xa5 sin side baserte seg f\xc3\xb8rst og fremst p\xc3\xa5 bybefolkningen, og ikke p\xc3\xa5 b\xc3\xb8ndene, og stolte ikke fullt p\xc3\xa5 sivile som hadde bodd i omr\xc3\xa5der okkupert av japanerne.\n_START_SECTION_\nRepublikken Kina p\xc3\xa5 Taiwan (fra 1949)\n_START_PARAGRAPH_\nKina ble delt 1. oktober 1949 mellom Republikken Kina (Taiwan) og Folkerepublikken Kina (Kina). I dag er det flere land som ikke vil godkjenne landet som et selvstendig land. I den kalde krigen var Republikken Kina alliert med USA mot de kommunistiske landene, som Folkerepublikken Kina. Landet har f\xc3\xa5tt \xc3\xb8konomisk st\xc3\xb8tte av USA, og hatt en enorm \xc3\xb8konomisk vekst sammen med land som S\xc3\xb8r-Korea og Japan, selv om landet i 1971 m\xc3\xa5tte gi fra seg sin plass i FN og FNs sikkerhetsr\xc3\xa5d til Folkerepublikken Kina. Republikken Kina har i dag en av verdens h\xc3\xb8yeste levestandarder m\xc3\xa5lt etter HDI.'